નોઇડા (ઉત્તર પ્રદેશ)ઃ વિખ્યાત સાઉથ કોરિયન બ્રાન્ડ સેમસંગે ઉત્તર ભારતના નોઇડામાં વિશ્વનો સૌથી મોટો મોબાઇલ ઉત્પાદક પ્લાન્ટ કાર્યરત કર્યો છે. આશરે ૫૦૦૦ કરોડ રૂપિયાના ખર્ચે સાકાર થયેલા અને ૩૫ એકરમાં ફેલાયેલા આ પ્લાન્ટનું ઉદ્ઘાટન સોમવારે સાઉથ કોરિયાના રાષ્ટ્રપતિ મૂન જે ઈન અને વડા પ્રધાન નરેન્દ્ર મોદીએ કર્યું હતું. આશરે ૭૦ હજાર લોકોને પ્રત્યક્ષ રોજગારી આપતા આ પ્લાન્ટનું ઉદ્ઘાટન કરતા વડા પ્રધાન મોદીએ કહ્યું હતું કે સેમસંગની આ ફેકટરીમાં આવવું મારે માટે સુખદ અનુભવ છે. કોરિયાની ટેકનોલોજી અને ભારતના મેન્યુફેક્ચરિંગ પ્લાન્ટ સાથે મળીને દુનિયામાં નામ રોશન કરશે. મોબાઈલ ફોનના ઉત્પાદનમાં ભારત વિશ્વમાં બીજા ક્રમે છે.